Foto Inquam Photos / Octav Ganea



Ziua de 4 noiembrie 2019, în care guvernul Dăncilă a plecat definitiv de la Palatul Victoria, este ziua pe care trebuie să o ținem minte, o zi ce trebuie să servească drept avertisment pentru fiecare dintre cei care în 11 decembrie 2016 au decis să stea acasă, să meargă la mama în vizită, la munte, la mare, la mall sau să meargă la plimbare în parc, dar să nu voteze.

Între 4 noiembrie 2019 și 11 decembrie 2016 sunt 1058 de zile în care această țară a fost guvernată lamentabil de niște personaje a căror pregătire nu i-ar fi recomandat pentru o demnitate în statul român.

Pentru cele 30 de minute în care puteam face o alegere la urne, dar am decis să renunțăm la acest drept, am fost nevoiți să suportăm o guvernare a imposturii timp de 1058 de zile.

În acest interval de timp au avut loc proteste ample de stradă, OUG 13 a fost catalizatorul ce a unit sute de mii de oameni la nivel național, oameni ce au demonstrat pentru democrație. Se întâmpla imediat după preluarea puterii de către noul executiv, în februarie 2017.

Fiecare dintre vizitatorii de mall-uri sau de parcuri ori stațiuni montane, în data votului, știți că 10 august 2018 putea fi evitat dacă ați fi mers la vot în 11 decembrie 2016?

De asemenea, OUG 114, ce a pus în pericol, printre multe altele, fondurile acumulate la pilonul 2 de pensii, știți că putea să nu fie adoptată dacă în 11 decembrie 2016 mergeați și votați?

Dar recursul compensatoriu, prin care au fost eliberați anticipat zeci de mii de infractori, vă spune ceva? Dacă ați fi votat în decembrie 2016, nu ați fi aflat.

În ultimele 1058 de zile, justiția, economia, climatul social, solidaritatea dintre oameni și existența noastră au fost afectate de deciziile unor oameni ce au obținut frâiele puterii prin votul a 3,2 milioane de oameni, la nivel național. În decembrie 2016 au votat doar 7,2 milioane de cetățeni dintr-un total de 18,4 milioane, adică o pondere de 39,4%. Știți că PSD a controlat autoritar România, punând în pericol realmente ideea de democrație, prin votul a doar 17,4% din masa totală de votanți?

Noul guvern, votat luni în parlament, se află în fața unor mari provocări, dar și surprize. Este interesant de aflat ce vor găsi în ministerele pe care le vor prelua, începând de azi.

Îți recomandăm Cu cine nu votez

Observ cum se repetă obsesiv, pe la diverse televiziuni, în presă, pe Facebook, modul în care foștii guvernanți le spun celor actuali cum nu vor respecta deficitul bugetar, cum vor tăia pensii și salarii și alte elucubrații. În România nu se pot tăia pensii și salarii, însă deficitul bugetar, din cauza politicilor amatoristice din ultimii 3 ani, poate depăși ținta asumată și poate pune România în situația deloc dorită de declanșare a procedurii de deficit excesiv de către Uniunea Europeană.

Deficitul comercial până în prezent a depășit 11 miliarde de euro și se va situa între 16 și 17 miliarde de euro la nivelul anului 2019. Cheltuim mai mult decât producem, importăm mai mult decât exportăm, cursul valutar testează nivelul de 4,80 lei/euro, iar România se află în situația deloc dorită de deficite gemene (deficit bugetar și de cont curent, concomitent).

Dezmățul cheltuielilor ne-a adus aici. În ultimii 3 ani nu s-au construit spitalele regionale, autostrăzi, nu a fost finalizat niciun proiect de mare anvergură. Am trăit însă un circ permanent, s-au creat falii în societate între tineri și bătrâni, între angajații din sectorul privat și cei de la stat, între pensionari și angajați, între susținătorii diverselor partide politice și lista poate continua.

Iar toate acestea s-au întâmplat pentru că în 11 decembrie 2016 unii dintre noi nu au votat. Mai țineți minte citatele „Toți sunt la fel“, „Pleacă ai noștri, vin ai noștri“ sau faimosul „Mă piș pe el de vot? “.

Vă place ce a urmat? 1058 de zile vs. 30 de minute în secția de vot. A meritat?